Chit章ê詩歌是第四十到四十八章chit段經文ê總結，說明以色列人民為甚麼會淪為巴比倫ê奴隸？原因就是in享受以色列chit位號ê尊榮，m̄-koh卻無順服上帝ê心，而去拜偶像，悖逆上帝ê旨意，chiah-ê lóng tī說明in拒絕聽從上帝ê信息。因為án-ne，tī chit章中，詩人mā就是先知以賽亞真清楚講述以色列人會淪為奴隸ê原因，是in拒絕上帝ê話。chit-má上帝beh重新塑造in（參考第10到11節），並且beh伸手拯救以色列人民離開巴比倫，並m̄是因為in已經悔改，á是真正有改變，卻是上帝信守過去祂kah以色列人民ê祖先之間ê立約，上帝期待以色列人ē-tàng tī脫離巴比倫了後，真正聽從上帝ê話。
Chit段詩歌真清楚指出以色列人民會án-ne淪落為他國奴隸，並m̄是因為上帝無疼in，卻是in拒絕聽從上帝ê話，chiah落到án-ne悽慘ê落場。Kui本聖經ê中心信息是：聽從並且確實遵守上帝ê話語，一定會得tio̍h上帝ê保守，tī上帝所應允ê土地頂面存活。
第1到2節，koh一pái呼籲以色列人民tio̍h「聽chit-ê話」，mā就是上帝透過先知所傳達ê信息。Chia用「雅各家ê人」、「是以色列人」、「是猶大ê kiáⁿ孫」等用詞，其實lóng是teh指全體以色列人民。特別tio̍h注意ê是，當提起「雅各」Chit-ê名詞ê時，mā同時teh表示in是kah上帝立約ê族群。M̄-koh m̄-thang認為全部以色列人民lóng是「聖城ê人民」，卻是kan-taⁿ有ê少數，因為kan-taⁿ有少數是真正「倚賴」以色列ê上帝。
第3到5節，chit段詩歌koh一pái說明chit位以色列ê上帝「預言kā beh發生ê事」，m̄-nā án-ne，祂mā ē-tàng決定tī甚麼時chūn beh「實現」預言。上帝mā明確指出以色列人民因為心硬，「愚圖自用」、「拗蠻強烈如鐵」、「堅硬如銅」，in根本無kā上帝ê話khǹg tī心內。M̄-koh上帝hō͘以色列人民知影in會遇tio̍h ê懲罰，而這絕對m̄是in去拜ê假神所ē-tàng預先警告in ê事。
第6到8節，chit段詩歌koh一pái強化第5節所提起ê，上帝所預言ê事lóng發生。而且祂chit-má beh繼續發佈新ê預言，beh hō͘所有ê預言應驗。上帝chit種動作只有一個目的：hō͘祂ê子民知影，擁有chit種能力ê神，chiah是真正神。Á chiah-ê lóng是「隱藏ê事」，無人知影，mā是「從來無聽見過」ê事，m̄-koh上帝chit-má beh hō͘ chiah-ê事發生，這是teh指上帝beh興起波斯皇帝塞魯士，這是當時ê以色列人民無法度想像會tio̍h ê。因為當時巴比倫乃是kui個中東地區siōng強猛ê帝國，m̄-koh上帝卻hō͘波斯phah敗巴比倫帝國，並且kā它完全消滅。Á chit款tāi-chì，上帝故意不及早發佈，免得hiah-ê拜虛假之神ê人民koh講in早已經知影了。上帝清楚知影chiah-ê悖逆ê以色列人民心懷「詭詐」ê念頭，而這是上帝siōng討厭ê行為。
第9到11節，上帝一再容忍以色列人民ê悖逆行為，m̄-koh透過真chē方式來「試煉」in，就是hō͘ in經歷「痛苦ê火鍛鍊」，希望in tī苦難中，認bat上帝chiah是真正拯救者、真正神。上帝強調祂會án-ne做就是為tio̍h beh維護祂ê聖名，因為祂kah以色列人民之間有約。祂信守chit-ê約，chiah會伸手救助in（參考出埃及記二：23—25）。